钦定古今图书集成/明伦汇编/官常典/第705卷 > 胡传 > 庄公十二年宋万弑其君捷及其大夫仇牧
## 钦定古今图书集成/明伦汇编/官常典/第705卷 > 胡传 > 庄公十二年宋万弑其君捷及其大夫仇牧

君弑而大夫死于其难，《春秋》书之者，其所取也。大夫
死于弑君之难，而有不书者，故知孔父、牧息皆所取
也。夫仇牧可谓不畏彊御矣，然徒杀其身，不能执贼，
无益于事也，亦足取乎食焉，不避其难，义也；徒杀其
身，不能执贼，亦足为求利焉而逃其难者之训矣，何
名为无益哉？夫审事物之重轻者，权也；权重轻而处
之得其宜者，义也。太宰督亦死于闵公之难，削而不
书者，身有罪也。惠伯死于子恶之难，亦削而不书者，
非君命也。召忽死于子纠之难，孔子比于匹夫匹妇
之谅，自经于沟渎而莫之知者，所事不正也。崔杼弑
君，晏平仲曰：“人有君而人弑之，吾焉得死之？而焉得
亡之？”君子不以是罪晏子者，齐庄公不为社稷死，而
晏子非其私昵之臣也。若仇牧、荀息，立乎人之本朝，
执国之政，而君见弑，不以其私也，虽欲勿死，焉得而
勿死？圣人书而弗削，以为求利焉而逃其难者之劝
也。惟此义不行，然后有视弃其君犹土梗弁髦，曾莫
之省，而三纲绝矣。